CELEX: 52020PC0113
Language: el
Date: 2020-03-13
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1303/2013, του κανονισμού (ΕΕ) αριθ. 1301/2013 και του κανονισμού (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της έξαρσης της νόσου COVID-19 [Πρωτοβουλία Επενδύσεων για την Αντιμετώπιση του Κοροναϊού]

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.3.2020
            COM(2020) 113 final
            2020/0043(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 1303/2013, του κανονισμού (ΕΕ) αριθ. 1301/2013 και του κανονισμού (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της έξαρσης της νόσου COVID-19 [Πρωτοβουλία Επενδύσεων για την Αντιμετώπιση του Κοροναϊού]
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               
                  Η κρίση του κοροναϊού, ή η έξαρση της νόσου COVID-19, έπληξε τα κράτη μέλη κατά τρόπο αιφνίδιο και δραματικό, με σημαντικό δυνητικό αντίκτυπο στις κοινωνίες και τις οικονομίες τους. Η κρίση αυτή παρεμποδίζει την ανάπτυξη στα κράτη μέλη εξαιτίας της ραγδαίας επιβράδυνσης της οικονομικής δραστηριότητας. Η κατάσταση ενδέχεται να επιδεινωθεί από τους περιορισμούς ρευστότητας, καθώς οι επιχειρήσεις θα δυσκολεύονται να πληρώσουν τους προμηθευτές και τους υπαλλήλους τους. Παράλληλα, απαιτούνται πρόσθετοι δημόσιοι πόροι για τη στήριξη των συστημάτων ιατροφαρμακευτικής περίθαλψης και άλλων δραστηριοτήτων που συνδέονται άμεσα με την επιδημική έξαρση.
               
               
                  Η κρίση έχει δημιουργήσει μια έκτακτη κατάσταση που πρέπει να αντιμετωπιστεί με τη λήψη ειδικών μέτρων για τη στήριξη και την προστασία των οικονομιών, των επιχειρήσεων και των εργαζομένων των κρατών μελών. Απαιτούνται σημαντικές και γρήγορες παρεμβάσεις στα συστήματα ιατροφαρμακευτικής περίθαλψης, ώστε να είναι σε θέση να λειτουργούν υπό σημαντική πίεση· επίσης όσον αφορά τις ΜΜΕ, οι οποίες συχνά έχουν χαμηλότερα περιθώρια, με στόχο τον μετριασμό των αρνητικών επιπτώσεων στις αγορές εργασίας και σε άλλα ευπαθή τμήματα των οικονομιών τους. Είναι ένα ζήτημα που αφορά το σύνολο της ΕΕ και το οποίο απαιτεί να κινητοποιηθούν όλοι οι διαθέσιμοι πόροι, σε επίπεδο ΕΕ και σε επίπεδο κρατών μελών, για την αντιμετώπιση των πρωτοφανών προκλήσεων που σχετίζονται με την έξαρση της COVID-19.
               
               
                  Ως εκ τούτου, η Επιτροπή προτείνει μια «Πρωτοβουλία Επενδύσεων για την Αντιμετώπιση του Κοροναϊού» με στόχο την προώθηση των επενδύσεων μέσω της κινητοποίησης των διαθέσιμων ταμειακών αποθεμάτων στο πλαίσιο των ευρωπαϊκών διαρθρωτικών και επενδυτικών ταμείων, για την άμεση αντιμετώπιση της κρίσης. Οι επενδύσεις αυτές αφορούν σημαντικά ποσά τα οποία σύντομα θα υπερβαίνουν τα 37 δισ. EUR. Για την επίτευξη αυτού του στόχου, η Επιτροπή προτείνει στο Ευρωπαϊκό Κοινοβούλιο και στο Συμβούλιο να διαθέσουν ρευστά διαθέσιμα ύψους περίπου 8 δισ. EUR.
               
               
                  Προκειμένου να ανακατευθυνθούν τάχιστα αυτά τα 37 δισ. EUR άμεσων ευρωπαϊκών δημόσιων επενδύσεων για την αντιμετώπιση των επιπτώσεων της κρίσης του κοροναϊού, η Επιτροπή προτείνει να παραιτηθεί φέτος από την υποχρέωσή της να ζητήσει από τα κράτη μέλη να επιστρέψουν τα μη δαπανηθέντα ποσά προχρηματοδότησης για το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ), το Ταμείο Συνοχής (ΤΣ) και το Ευρωπαϊκό Ταμείο Θάλασσας και Αλιείας (ΕΤΘΑ) έως το κλείσιμο του προγράμματος. 
               
            
            
               Τα κράτη μέλη χρησιμοποιούν τα ποσά που δεν ανακτήθηκαν το 2020 για την επιτάχυνση των επενδύσεων που σχετίζονται με την επιδημική έξαρση της COVID-19 στο πλαίσιο του ΕΤΠΑ και του ΕΚΤ, του Ταμείου Συνοχής και του ΕΤΘΑ. Βάσει των μέσων ποσοστών συγχρηματοδότησης στα κράτη μέλη, τα 8 δισ. EUR θα επιτρέψουν την αποδέσμευση και χρήση διαρθρωτικής χρηματοδότησης ύψους περίπου 29 δισ. EUR σε ολόκληρη την ΕΕ. 
            
            
               Προτείνεται να στηρίξει το ΕΤΠΑ τη χρηματοδότηση του κεφαλαίου κίνησης σε ΜΜΕ, όπου αυτό κρίνεται αναγκαίο, ως προσωρινό μέτρο για την αποτελεσματική αντιμετώπιση μιας κρίσης στον τομέα της δημόσιας υγείας. Τα χρηματοδοτικά μέσα που χρηματοδοτούνται από τα Ταμεία θα πρέπει επίσης να παρέχουν στήριξη υπό μορφή κεφαλαίου κίνησης σε ΜΜΕ, εφόσον κριθεί αναγκαίο, ως προσωρινό μέτρο. Η επενδυτική προτεραιότητα του ΕΤΠΑ για την ενίσχυση της έρευνας, της τεχνολογικής ανάπτυξης και της καινοτομίας τροποποιείται ώστε να καλύπτει τις επενδύσεις σε προϊόντα και υπηρεσίες που απαιτούνται για την ενίσχυση των ικανοτήτων αντιμετώπισης κρίσεων των δημόσιων υπηρεσιών υγείας. Οι δαπάνες για ενέργειες ενίσχυσης των ικανοτήτων αντιμετώπισης κρίσεων θα πρέπει να είναι επιλέξιμες από την 1η Φεβρουαρίου 2020.
            
            
               Εφόσον αυτό συνεπάγεται την ανάγκη τροποποίησης των προγραμμάτων, η πρόταση προσδιορίζει τις μη ουσιώδεις τροποποιήσεις που δεν απαιτούν έγκριση με απόφαση της Επιτροπής. Η πρόταση διευκρινίζει επίσης ότι οι δαπάνες για την ενίσχυση των ικανοτήτων αντιμετώπισης κρίσεων είναι σε κάθε περίπτωση επιλέξιμες από την 1η Φεβρουαρίου 2020. Οι δυνατότητες επίσπευσης της δήλωσης δαπανών μέσω της χρήσης νέων μορφών στήριξης, όπως προβλέπεται στο άρθρο 67 του κανονισμού περί κοινών διατάξεων που θεσπίστηκαν από το 2018, π.χ. απλουστευμένων επιλογών κόστους, θα πρέπει να χρησιμοποιούνται στον μέγιστο δυνατό βαθμό.
            
            
               
                  Συστάθηκε ειδική ομάδα που θα συντονίζει τις εργασίες με τα κράτη μέλη, θα προσδιορίζει τις συγκεκριμένες ανάγκες τους και θα τους παρέχει βοήθεια ώστε να διασφαλιστεί η έναρξη ροής των χρημάτων το συντομότερο δυνατό.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Προτείνονται τα εξής: 
            
            
               Ο κανονισμός (ΕΕ) αριθ. 1301/2013 περί ΕΤΠΑ τροποποιείται ως εξής:
            
            
               (1)Στο άρθρο 3 παράγραφος 1 προστίθεται εδάφιο στο οποίο αποσαφηνίζεται ότι το ΕΤΠΑ μπορεί να στηρίζει τη χρηματοδότηση κεφαλαίου κίνησης σε ΜΜΕ, όπου αυτό κρίνεται αναγκαίο, ως προσωρινό μέτρο για την αποτελεσματική αντιμετώπιση της κρίσης στον τομέα της δημόσιας υγείας.
            
            
               (2)Το άρθρο 5 παράγραφος 1 του ίδιου κανονισμού τροποποιείται ούτως ώστε η επενδυτική προτεραιότητα του ΕΤΠΑ για την ενίσχυση της έρευνας, της τεχνολογικής ανάπτυξης και της καινοτομίας να μπορεί να καλύπτει τις επενδύσεις σε προϊόντα και υπηρεσίες που απαιτούνται για την ενίσχυση των ικανοτήτων αντιμετωπισης κρίσεων των υπηρεσιών υγείας.
            
            
               Ο κανονισμός (ΕΕ) αριθ. 1303/2013 (κανονισμός περί κοινών διατάξεων) τροποποιείται ως εξής:
            
            
               (3)Στο άρθρο 30 για τις τροποποιήσεις του προγράμματος, προστίθεται νέα παράγραφος 5 με την οποία καθορίζονται ορισμένες τροποποιήσεις για τις οποίες δεν απαιτείται έγκριση με απόφαση της Επιτροπής· Το άρθρο 96 παράγραφος 10 τροποποιείται ώστε να αντικατοπτρίζει αυτή την αλλαγή·
            
            
               (4)Στο άρθρο 37 παράγραφος 4 σχετικά με τα χρηματοδοτικά μέσα προστίθεται ότι τα χρηματοδοτικά μέσα μπορεί επίσης να παρέχουν στήριξη υπό μορφή κεφαλαίου κίνησης σε ΜΜΕ, όπου αυτό κρίνεται αναγκαίο, ως προσωρινό μέτρο για την αποτελεσματική αντιμετώπιση κρίσης στον τομέα της δημόσιας υγείας·
            
            
               (5)Στο άρθρο 65 παράγραφος 10 προστίθεται εδάφιο με το οποίο διευκρινίζεται ότι οι δαπάνες για ενέργειες ενίσχυσης των ικανοτήτων αντιμετώπισης κρίσεων είναι επιλέξιμες από την 1η Φεβρουαρίου 2020·
            
         
         
            
               (6)Στο άρθρο 139 παράγραφος 7 προστίθεται επιπλέον εδάφιο που προβλέπει τη μη ανάκτηση ποσών που κανονικά οφείλονται το 2020 για τα επιχειρησιακά προγράμματα της πολιτικής συνοχής της περιόδου 2014-2020 στο πλαίσιο του στόχου «Επενδύσεις στην ανάπτυξη και την απασχόληση» και για τα προγράμματα που χρηματοδοτούνται από το ΕΤΘΑ·
            
            
               Ο κανονισμός (ΕΕ) αριθ. 508/2014 περί ΕΤΠΑ τροποποιείται ως εξής:
            
            
               (7)Το άρθρο 35 τροποποιείται ώστε να καταστεί δυνατό να συνεισφέρει το ΕΤΘΑ σε ταμεία αλληλοβοήθειας που παρέχουν οικονομική αντιστάθμιση σε αλιείς για οικονομικές απώλειες που προκαλούνται από κρίση στον τομέα της δημόσιας υγείας, και 
            
            
               (8)Το άρθρο 57 τροποποιείται ώστε να προστεθεί η δυνατότητα να διασφαλίζει το ΕΤΘΑ το εισόδημα των υδατοκαλλιεργητών συμβάλλοντας στην ασφάλιση των αποθεμάτων υδατοκαλλιέργειας ώστε να καλύπτονται οι οικονομικές απώλειες λόγω κρίσης στον τομέα της δημόσιας υγείας.
            
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Δεν πραγματοποιήθηκε διαβούλευση με εξωτερικούς ενδιαφερομένους.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η προτεινόμενη τροποποίηση δεν συνεπάγεται αλλαγές στα ετήσια ανώτατα όρια του πολυετούς δημοσιονομικού πλαισίου όσον αφορά τις αναλήψεις υποχρεώσεων και τις πληρωμές, όπως αυτά ορίζονται στο παράρτημα Ι του κανονισμού (ΕΕ) αριθ. 1311/2013. Η ετήσια ανάλυση των πιστώσεων ανάληψης υποχρεώσεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής παραμένει αμετάβλητη.
            
            
               Η πρόταση θα διευκολύνει την επιτάχυνση της υλοποίησης του προγράμματος, με αποτέλεσμα την εμπροσθοβαρή εκτέλεση των πιστώσεων πληρωμών.
            
            
               Η Επιτροπή θα παρακολουθεί προσεκτικά τον αντίκτυπο της προτεινόμενης τροποποίησης στις πιστώσεις πληρωμών το 2020, λαμβάνοντας υπόψη, αφενός, την εκτέλεση του προϋπολογισμού και, αφετέρου, τις αναθεωρημένες προβλέψεις των κρατών μελών.
            
            
               Τα μη ανακτηθέντα ποσά το 2020 θα εκκαθαριστούν κατά το κλείσιμο του προγράμματος.
            
            
               2020/0043 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1303/2013, του κανονισμού (ΕΕ) αριθ. 1301/2013 και του κανονισμού (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της έξαρσης της νόσου COVID-19 
               
                  [Πρωτοβουλία Επενδύσεων για την Αντιμετώπιση του Κοροναϊού]
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 43 παράγραφος 2, 177 και 178, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
         
         
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               , 
            
            
               Έχοντας υπόψη τη γνώμη της Επιτροπής των Περιφερειών
                  2
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Τα κράτη μέλη έχουν επηρεαστεί από τις συνέπειες της κρίσης έξαρσης της COVID-19 με μοναδικό τρόπο. Η κρίση εμποδίζει την ανάπτυξη στα κράτη μέλη, το οποίο με τη σειρά του επιδεινώνει τις σοβαρές ελλείψεις ρευστότητας εξαιτίας της αιφνίδιας και σημαντικής αύξησης των δημόσιων επενδύσεων που απαιτούνται στα συστήματα υγείας και σε άλλους τομείς των οικονομιών τους. Το γεγονός αυτό δημιούργησε μια έκτακτη κατάσταση, η οποία πρέπει να αντιμετωπιστεί με συγκεκριμένα μέτρα.
            
            
               (2)Είναι πολύ σημαντικό η έλλειψη ρευστότητας και δημόσιων πόρων στα κράτη μέλη να μην εμποδίσει τις επενδύσεις στο πλαίσιο προγραμμάτων που στηρίζονται από το Ευρωπαϊκό Ταμείο Περιφερειακής Ανάπτυξης (στο εξής: ΕΤΠΑ), το Ευρωπαϊκό Κοινωνικό Ταμείο (στο εξής: ΕΚΤ) και το Ταμείο Συνοχής (στο εξής: Ταμείο Συνοχής) (στο εξής: Ταμεία) και το Ευρωπαϊκό Ταμείο Θάλασσας και Αλιείας (στο εξής: ΕΤΘΑ) που απαιτούνται για την καταπολέμηση της επιδημικής έξαρσης της COVID-19. 
            
            
               (3)Για να αντιμετωπιστούν οι επιπτώσεις της κρίσης, το ΕΤΠΑ θα πρέπει επίσης να στηρίξει τη χρηματοδότηση κεφαλαίου κίνησης σε ΜΜΕ, εφόσον κριθεί αναγκαίο, ως προσωρινό μέτρο για την αποτελεσματική αντιμετώπιση κρίσης στον τομέα της δημόσιας υγείας. 
            
            
               (4)Προκειμένου να αντιμετωπιστούν οι επιπτώσεις της κρίσης, η επενδυτική προτεραιότητα του ΕΤΠΑ για την ενίσχυση της έρευνας, της τεχνολογικής ανάπτυξης και της καινοτομίας θα πρέπει να καλύπτει τις επενδύσεις σε προϊόντα και υπηρεσίες που απαιτούνται για την ενίσχυση των ικανοτήτων αντιμετώπισης κρίσεων των υπηρεσιών υγείας.
            
            
               (5)Για να υπάρξει μεγαλύτερη ευελιξία στην αντιμετώπιση της επιδημικής έξαρσης της COVID-19, θα πρέπει να παρασχεθεί μεγαλύτερη ευελιξία στα κράτη μέλη όσον αφορά την εφαρμογή του προγράμματος και να θεσπιστεί μια απλουστευμένη διαδικασία που δεν θα απαιτεί απόφαση της Επιτροπής για την πραγματοποίηση αλλαγών στα επιχειρησιακά προγράμματα. Θα πρέπει να αποσαφηνιστούν τα πληροφοριακά στοιχεία που θα πρέπει να υποβάλλονται στην Επιτροπή σχετικά με τις εν λόγω αλλαγές.
            
            
               (6)Για να αντιμετωπιστούν οι επιπτώσεις της κρίσης, τα χρηματοδοτικά μέσα που χρηματοδοτούνται από τα Ταμεία θα πρέπει επίσης να παρέχουν στήριξη υπό μορφή κεφαλαίου κίνησης σε ΜΜΕ, εφόσον κρίνεται αναγκαίο, ως προσωρινό μέτρο για την αποτελεσματική αντιμετώπιση της κρίσης στον τομέα της δημόσιας υγείας.
            
            
               (7)Για να υπάρξει άμεση αντιμετώπιση των επιπτώσεων της κρίσης, οι δαπάνες για ενέργειες ενίσχυσης των ικανοτήτων αντιμετώπισης κρίσεων θα πρέπει να είναι επιλέξιμες από την 1η Φεβρουαρίου 2020.
            
            
               (8)
                     Για να εξασφαλιστεί η επάρκεια οικονομικών μέσων στα κράτη μέλη για τη χωρίς καθυστέρηση πραγματοποίηση των αναγκαίων επενδύσεων, είναι σκόπιμο να μην εκδώσει η Επιτροπή εντολές ανάκτησης για τα ποσά που μπορούν να ανακτηθούν από τα κράτη μέλη για τους ετήσιους λογαριασμούς που υποβάλλονται το 2020. Τα κράτη μέλη θα πρέπει να χρησιμοποιούν τα μη ανακτηθέντα ποσά για να επιταχύνουν τις επενδύσεις που σχετίζονται με την κρίση της επιδημίας της COVID-19 και είναι επιλέξιμες δυνάμει του κανονισμού (ΕΕ) αριθ. 1303/2013
                  3
                και των ειδικών κανόνων του Ταμείου.
            
            
               (9)
                     Για να αντιμετωπιστούν οι επιπτώσεις της κρίσης, το ΕΤΘΑ θα πρέπει να στηρίζει τα ταμεία αλληλοβοήθειας και την ασφάλιση των αποθεμάτων για τη διασφάλιση του εισοδήματος των αλιέων και των υδατοκαλλιεργητών που θα πληγούν από μια κρίση στον τομέα της δημόσιας υγείας.
            
            
               (10)Τα ποσά που δεν ανακτήθηκαν το 2020 θα πρέπει να εκκαθαρίζονται ή να υπόκεινται σε εντάλματα είσπραξης κατά το κλείσιμο των προγραμμάτων.
            
            
               (11)Δεδομένου του επείγοντος χαρακτήρα της απαιτούμενης στήριξης, ο παρών κανονισμός θα πρέπει να τεθεί σε ισχύ επειγόντως.
            
            
               (12)Επομένως, ο κανονισμός (ΕΕ) αριθ. 1303/2013,
                  4
                και ο κανονισμός (ΕΕ) 508/2014
                  5
                θα πρέπει να τροποποιηθούν αναλόγως,
            
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κανονισμού (ΕΕ) αριθ. 1301/2013
            
         
         
            
               Ο κανονισμός (ΕΚ) αριθ. 1301/2013 τροποποιείται ως εξής:
            
            
               (1)Στο άρθρο 3 παράγραφος 1, προστίθεται το ακόλουθο εδάφιο:
            
            
               «Επιπλέον, το ΕΤΠΑ μπορεί να στηρίζει τη χρηματοδότηση κεφαλαίου κίνησης σε ΜΜΕ, όπου αυτό κρίνεται αναγκαίο, ως προσωρινό μέτρο για την αποτελεσματική αντιμετώπιση μιας κρίσης στον τομέα της δημόσιας υγείας.»
            
            
               (2)Το άρθρο 5 παράγραφος 1 στοιχείο β) αντικαθίσταται από το ακόλουθο κείμενο:
            
            
               « β) προαγωγής επιχειρηματικών επενδύσεων στην Ε&Κ, ανάπτυξης δεσμών και συνεργειών μεταξύ επιχειρήσεων, κέντρων έρευνας και ανάπτυξης και του τομέα της ανώτατης εκπαίδευσης, ιδίως μέσω της προαγωγής επενδύσεων για την ανάπτυξη προϊόντων και υπηρεσιών, τη μεταφορά τεχνολογίας, την κοινωνική καινοτομία, την οικολογική καινοτομία, τις εφαρμογές παροχής δημόσιων υπηρεσιών, την τόνωση της ζήτησης, τη δικτύωση, τα συμπλέγματα φορέων και την ανοικτή καινοτομία μέσω ευφυούς εξειδίκευσης, καθώς και στήριξης της τεχνολογικής και εφαρμοσμένης έρευνας, πιλοτικών γραμμών, ενεργειών έγκαιρης επικύρωσης προϊόντων, προηγμένων ικανοτήτων μεταποίησης και πρώτης παραγωγής, ιδίως σε βασικές τεχνολογίες γενικής εφαρμογής και διάδοση των τεχνολογιών γενικής εφαρμογής, καθώς και προώθησης των επενδύσεων που είναι απαραίτητες για την ενίσχυση των ικανοτήτων αντιμετώπισης κρίσεων στις υπηρεσίες υγείας»
            
            
               Άρθρο 2
            
            
               Τροποποιήσεις του κανονισμού (ΕΕ) αριθ. 1303/2013
            
            
               Ο κανονισμός (ΕΚ) αριθ. 1303/2013 τροποποιείται ως εξής:
            
            
            
               (1)Στο άρθρο 30 προστίθεται η ακόλουθη παράγραφος 5:
            
            
               «
                     5.
                     Κατά παρέκκλιση από τις παραγράφους 1 και 2, για τα προγράμματα που υποστηρίζονται από το ΕΤΠΑ, το Ταμείο Συνοχής και το ΕΚΤ, το κράτος μέλος μπορεί να μεταφέρει κατά την περίοδο προγραμματισμού ποσό έως το 8 % των διατεθέντων, από την 1η Φεβρουαρίου 2020, κονδυλίων μιας προτεραιότητας και, κατ' ανώτατο όριο έως το 4 % του προϋπολογισμού του προγράμματος σε άλλη προτεραιότητα του ίδιου Ταμείου του ίδιου προγράμματος.
            
            
               Οι εν λόγω μεταφορές δεν επηρεάζουν τα προηγούμενα έτη. Οι εν λόγω μεταφορές δεν θεωρούνται ουσιαστικές και δεν απαιτείται απόφαση της Επιτροπής για τροποποίηση του προγράμματος. Ωστόσο, συμμορφώνονται με όλες τις κανονιστικές απαιτήσεις και εγκρίνονται εκ των προτέρων από την επιτροπή παρακολούθησης. Το κράτος μέλος κοινοποιεί τους αναθεωρημένους δημοσιονομικούς πίνακες στην Επιτροπή.»
            
            
               (2)Στο άρθρο 37 παράγραφος 4, προστίθεται το ακόλουθο εδάφιο:
            
            
               «
                     Τα χρηματοδοτικά μέσα μπορούν επίσης να παρέχουν στήριξη υπό μορφή κεφαλαίου κίνησης σε ΜΜΕ, εφόσον κρινεται αναγκαίο, ως προσωρινό μέτρο για την αποτελεσματική αντιμετώπιση κρίσης στον τομέα της δημόσιας υγείας.»
            
            
               (3)Στο άρθρο 65 παράγραφος 10, προστίθεται το ακόλουθο εδάφιο:
            
            
               «
                     Κατά παρέκκλιση από την παράγραφο (9), οι δαπάνες για ενέργειες ενίσχυσης των ικανοτήτων αντιμετώπισης κρίσεων στο πλαίσιο της επιδημικής έξαρσης της COVID-19 είναι επιλέξιμες από την 1η Φεβρουαρίου 2020.»
            
            
               (4)Το κείμενο του άρθρου 96 παράγραφος 10 αντικαθίσταται από το ακόλουθο κείμενο:
            
            
               «10. Με την επιφύλαξη του άρθρου 30 παράγραφος 5, η Επιτροπή εκδίδει απόφαση, μέσω εκτελεστικών πράξεων, για την έγκριση όλων των στοιχείων, συμπεριλαμβανομένων τυχόν μελλοντικών τροποποιήσεών τους, του επιχειρησιακού προγράμματος που εμπίπτουν στο παρόν άρθρο, με την εξαίρεση εκείνων που εμπίπτουν στην παράγραφο 2 πρώτο εδάφιο στοιχείο β) σημείο (vi), στοιχείο γ) σημείο v), και στοιχείο ε), στις παραγράφους 4 και 5, στην παράγραφο 6 στοιχεία α) και γ) και στην παράγραφο 7, που παραμένουν υπό την ευθύνη των κρατών μελών.»
            
            
               (5)Στο άρθρο 139 παράγραφος 7 προστίθενται τα ακόλουθα εδάφια:
            
            
               «Κατά παρέκκλιση από το πρώτο εδάφιο, η Επιτροπή δεν εκδίδει ένταλμα είσπραξης για τα ανακτήσιμα ποσά από το κράτος μέλος για τους λογαριασμούς που υποβάλλονται το 2020. Τα μη ανακτηθέντα ποσά χρησιμοποιούνται για την επιτάχυνση των επενδύσεων που σχετίζονται με την έξαρση της νόσου COVID-19 και είναι επιλέξιμες δυνάμει του παρόντος κανονισμού και των ειδικών κανόνων του Ταμείου.
            
         
         
            
               Τα μη ανακτηθέντα ποσά εκκαθαρίζονται ή ανακτώνται κατά το κλείσιμο.»
            
            
               Άρθρο 3
            
            
               Τροποποιήσεις του κανονισμού (ΕΕ) αριθ. 508/2014
            
            
               Ο κανονισμός (ΕΚ) αριθ. 508/2014 τροποποιείται ως εξής:
            
            
               (1)Στο άρθρο 35, οι παράγραφοι 1, 5, 6 και 8 αντικαθίστανται από το ακόλουθο κείμενο:
            
            
               «1. Το ΕΤΘΑ μπορεί να συνεισφέρει σε ταμεία αλληλοβοήθειας για την καταβολή αποζημιώσεων σε αλιείς για απώλειες οφειλόμενες σε κρίση στον τομέα της δημόσιας υγείας, σε δυσμενή καιρικά φαινόμενα ή σε περιβαλλοντικά συμβάντα ή για κόστη διάσωσης αλιέων ή αλιευτικών σκαφών σε περίπτωση ατυχημάτων στη θάλασσα κατά τις αλιευτικές τους δραστηριότητες.»
            
            
               ...
            
            
               «5. Τα κράτη μέλη ορίζουν τους κανόνες που διέπουν τη σύσταση και τη διαχείριση των ταμείων αλληλοβοήθειας, ιδίως όσον αφορά τη χορήγηση αντισταθμιστικών ενισχύσεων στους αλιείς και την επιλεξιμότητά τους για παρόμοιες ενισχύσεις σε περίπτωση εκδήλωσης κρίσης στον τομέα της δημόσιας υγείας, δυσμενών καιρικών φαινομένων ή περιβαλλοντικού συμβάντος ή θαλασσίων ατυχημάτων που αναφέρονται στο παράγραφο 1, καθώς και τη διαχείριση και παρακολούθηση της συμμόρφωσης με τους εν λόγω κανόνες. Τα κράτη μέλη διασφαλίζουν ότι οι κανόνες του ταμείου προβλέπουν ποινές σε περίπτωση αμέλειας από την πλευρά του αλιέα.»
            
            
                «6. Οι κρίσεις στον τομέα της δημόσιας υγείας, τα δυσμενή καιρικά φαινόμενα, τα περιβαλλοντικά συμβάντα ή τα θαλάσσια ατυχήματα που αναφέρονται στις παραγράφους 1 και 2 πρέπει να έχουν αναγνωρισθεί επισήμως από την αρμόδια αρχή του ενδιαφερομένου κράτους μέλους.»
            
            
               ...
            
            
                «8. Οι χρηματοδοτικές συνεισφορές που αναφέρονται στην παράγραφο 1 χορηγούνται μόνο για την κάλυψη απωλειών εξαιτίας κρίσεων στον τομέα της δημόσιας υγείας, δυσμενών καιρικών φαινομένων, περιβαλλοντικών συμβάντων ή θαλασσίων ατυχημάτων που υπερβαίνουν το 30 % του ετήσιου κύκλου εργασιών της συγκεκριμένης επιχείρησης, υπολογιζόμενου με βάση τον μέσο κύκλο εργασιών της επιχείρησης κατά τα προηγούμενα τρία ημερολογιακά έτη.»
            
            
               (2)Στο άρθρο 57 παράγραφος 1 προστίθεται το ακόλουθο στοιχείο ε):
            
            
               « ε) κρίση στον τομέα της δημόσιας υγείας»
            
            
               Άρθρο 4
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C , , σ. .
               
               
                  
                     (2)
                  
                        ΕΕ C , , σ. .
               
               
                  
                     (3)
                  
                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
               
               
                  
                     (4)
                  
                        Κανονισμός (ΕΕ) αριθ. 1301/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με το Ευρωπαϊκό Ταμείο Περιφερειακής Ανάπτυξης και για τη θέσπιση ειδικών διατάξεων σχετικά με τον στόχο «Επενδύσεις στην ανάπτυξη και την απασχόληση» και για την κατάργηση του κανονισμού (ΕΚ) αριθ. 1080/2006 (ΕΕ L 347 της 20.12.2013, σ. 289)
               
               
                  
                     (5)
                  
                        Κανονισμός (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου